钦定古今图书集成/明伦汇编/氏族典/第151卷 > 《廖用贤尚友录》 > 袁枢
## 钦定古今图书集成/明伦汇编/氏族典/第151卷 > 《廖用贤尚友录》 > 袁枢

按《陈书袁敬传》：“敬兄子枢，字践言，梁吴郡太守君正
之子也。美容仪，性沈静，好读书，手不释卷。家世显贵，
资产充积，而枢独居处率素，荣利之怀淡如也。起家
梁秘书郎，历太子舍人、轻车、河东王主簿，安前邵陵
王中军、宣成王二府功曹史。丁父忧，居丧以至孝闻。
绍泰元年，征为给事黄门侍郎，未拜，除员外散骑常”
侍，兼侍中。二年，兼吏部尚书。其年，出为吴兴太守。永
定二年，征为左民尚书，未至，改侍中，掌大选事。三年，
迁都官尚书。枢博闻彊识，明悉旧章。天嘉元年，守吏
部尚书，三年即真。寻领右军将军，又领丹阳尹。五年，
以葬父拜表自解葬，服阕，还复本职。其年秩满，解尹，
加散骑常侍。废帝即位，迁尚书左仆射。光大元年卒，
时年五十一。赠侍中、左光禄大夫，谥曰“简懿。”